OBH 1168/1995.
Az állampolgári jogok országgyűlési biztosának jelentése
Ügyintéző: Tasnádiné dr. Bácsi Zsuzsanna

Az eljárás megindítása

A Tatabánya Megyei Jogú Város alpolgármestere levelében arra hívta fel a figyelmet, hogy az Északdunántúli Vízmű Rt. Tatabányán a lakásokba 1991. évben beszerelt mellékvízmérők időszakos hitelesítését megkezdte és ezért a vízmérők tulajdonosaival szemben 4.000 Ft hitelesítési díjat kíván érvényesíteni. Papp Károly alpolgármester Tatabánya Megyei Jogú Város Közgyűlése nevében kérte az ügy kivizsgálását.

A megállapított tényállás

Az Északdunántúli Vízmű Rt. 1991 évből a mellékvízmérőket felszerelő lakókkal megállapodást kötött a vízfogyasztás egyedi számlázásáról. A megállapodás alapján az Rt. külön díj felszámolása nélkül vállalta a lakásokba beépített mellékmérők üzemeltetését és a mellékvízmérővel mért fogyasztás számlázását. A mellékvízmérő cseréjére, hitelesítésére térítési díjat kötött ki.
az 1991. évi XLV. törvény és a 127/1991. (X.9.) Korm.rendelet a mellékvízmérők hitelesítési idejét 4 évben határozta meg. A jogszabály alapján az Északdunántúli Vízmű Rt. 1995. augusztusától megkezdte az 1991. évben beépített mellékvízmérők hitelesítését. A mellékvízmérők hitelesítése során az Rt. - a társasági árszabályzatuk alapján - vízóránként az alábbi díjakat számolta fel:

	ÁFA alap	ÁFA	Összesen:	

Vízmérő szétszerelése, tisztítása javítása, beszabályozása				
Vízmérő-hitelesítő műhelyben	      784  Ft	      196  Ft	      980  Ft	
OMH hitelesítés	      120  Ft		      120  Ft	
Helyszíni szerelés, javítás, plombálás, szállítás	      697  Ft	      174  Ft	      871  Ft	
Adminisztráció, postaköltség	      421  Ft	      106  Ft	      527  Ft	

Összesen:	   2.022  Ft	      476  Ft	   2.498  Ft	

Az Rt. a csere díját 1.249 Ft-tal csökkentette, ha a fogyasztónak nem volt díjhátraléka.
Az 1995. február 21-én kihirdetett és 1996. február 24-én hatályba lépett 28/1996. (II.21.) Korm. rendelet módosította a mérésügyről szóló 1991. évi XLV. törvény végrehajtásáról rendelkező 127/1991. (X.9.) Korm. rendeletet akként, hogy mellékvízmérők estén 6 év a hitelesítési idő. A rendelet hatályba lépése után az Rt. a vízórák cseréjét nem folytatta.

Az ügy jogszabályi háttere:

-  a többször módosított 1959. évi IV. törvény a Magyar Köztársaság Polgári Törvénykönyvéről (Ptk.),
-   a vízgazdálkodásról szóló 1995. évi LVII. törvény,
-   a törvény végrehajtásáról rendelkező, közműves ivóvízellátásról és a közműves szennyvízelvezetésről szóló 38/1995. (IV.5.) Korm. rendelet,
-   a mérésügyről szóló 1991. évi XLV. törvény,
    a törvény végrehajtásáról rendelkező 127/1991. (X.9.) Korm. rendelet,
-   a Korm. rendeletet módosító 28/1996. (II.21.) Korm. rendelet,
- a mérésügyi igazgatási szolgáltatások igénybevételéért fizetendő díjak   megállapításáról szóló 1/1991. (II.28.) TNM rendelet.

A vizsgálat megállapításai:

Megállapítottam, hogy az Északdunántúli Vízmű Rt. a fogyasztók felé, a vízórák cseréjénél, vízóránként 2.378 Ft költséget, és az 1/1991. (II.28.) TNM rendeletben rögzített hitelesítési díjat - vízóránként 120 Ft-ot - számolt fel.
A 2.378 Ft egyéb költség fogyasztóra hárításának jogosságát vizsgáltam a továbbiakban.
A vízgazdálkodásról szóló 1995. évi LVII. törvény a víziközművek üzemeltetőit az az ívóvízellátás szolgáltatására szerződéskötési kötelezettséget ír elő. A közüzemi szerződés részletes szabályait a 38/1995. (IV.5.) Korm. rendelet állapította meg, a Ptk. általános és a közüzemi szerződés speciális szabályainak figyelembevételével. 
A 38/1995.(IV.5.) Korm. rendelet értelmében a vízszolgáltató a lakóház előtti mérőaknába telepített bekötési vízmérő állása alapján számlázza a víz díját. Az itt felszerelt vízmérő óra hitelesítésének, cseréjének költségét az Északdunántúli Vízmű Rt. által kötött szerződés alapján a mindenkori vízdíjban tartalmazza. Amennyiben a lakóház több lakást foglal magába, lehetőség van arra, hogy külön szerződés alapján az egyedi vízfogyasztást mellékvízmérővel mérjék. Ez a mellékvízmérő a házi vízmérőhálózat része és így annak fenntartása a fogyasztó kötelessége. A rendelet 19.§ (1) és (2) bekezdései szerint a szolgáltató és a fogyasztó is a tulajdonukban levő mellékvízmérő hitelesítéséről saját költségükön kötelesek gondoskodni. Ebből következően a fogyasztó köteles megtéríteni a saját tulajdonában levő mellékvízóra hitelesítése során felmerült költségeket.
A vízmérő cseréje során végzett munkák és adminisztráció költségének 2.378 Ft-os díja nem eltúlzott. Az Rt. az 50 %-os díjkedvezmény megadásával jelentős kedvezményt nyújtott a fogyasztóknak. Ebből következik, hogy az Északdunántúli Vízmű Rt. monopolhelyzetével nem élt vissza.

Mindezek alapján a vizsgálatot lezártam, alkotmányos jogsérelmet nem állapítottam meg.

Budapest, 1996. május 28.

Gönczöl Katalin